ระเบียบกรมป่าไม้ว่าด้วยการจ่ายเงินสินบนรางวัลและค่าใช้จ่ายในการดำเนินงานจากเงินค่าปรับตามคำพิพากษา ของศาลตามกฎหมายว่าด้วยการป่าไม้ พ.ศ. 2551

ระเบียบกรมป่าไม้
ว่าด้วยการจ่ายเงินสินบนรางวัลและค่าใช้จ่ายในการดำเนินงานจากเงินค่าปรับตามคำพิพากษา
ของศาลตามกฎหมายว่าด้วยการป่าไม้
พ.ศ. ๒๕๕๑[๑]

โดยที่เห็นสมควรกำหนดหลักเกณฑ์เกี่ยวกับการจ่ายเงินสินบนรางวัลและค่าใช้จ่ายในการดำเนินงานของกรมป่าไม้จากเงินค่าปรับตามคำพิพากษาของศาลตามกฎหมายว่าด้วยการป่าไม้
เพื่อใช้เป็นแนวทางปฏิบัติในการจ่ายเงินสินบนรางวัลและค่าใช้จ่ายในการดำเนินงานและสอดคล้องกับข้อบังคับกระทรวงการคลังว่าด้วยการจ่ายเงินสินบนรางวัลและค่าใช้จ่ายในการดำเนินงาน
พ.ศ. ๒๕๔๖ และประกาศกระทรวงการคลัง เรื่อง
การกำหนดประเภทและอัตราการหักเงินค่าปรับก่อนนำส่งคลัง ลงวันที่ ๑๑ กุมภาพันธ์
พ.ศ. ๒๕๔๗

อาศัยอำนาจตามความในข้อ
๕.๑
ของระเบียบกระทรวงการคลังว่าด้วยการจ่ายเงินสินบนรางวัลและค่าใช้จ่ายในการดำเนินงาน
พ.ศ. ๒๕๔๖ อธิบดีกรมป่าไม้จึงวางระเบียบไว้ ดังต่อไปนี้

ข้อ ๑  ระเบียบนี้เรียกว่า ระเบียบกรมป่าไม้
ว่าด้วยการจ่ายเงินสินบนรางวัลและค่าใช้จ่ายในการดำเนินงานจากเงินค่าปรับตามคำพิพากษาของศาลตามกฎหมายว่าด้วยการป่าไม้
พ.ศ. ๒๕๕๑

ข้อ ๒ 
ระเบียบนี้ให้ใช้บังคับตั้งแต่บัดนี้เป็นต้นไป

ข้อ ๓  ในระเบียบนี้
หน่วยงานผู้เบิก หมายความว่า
สำนักป้องกันรักษาป่าและควบคุมไฟป่า สำนักบริหารกลาง สำนักจัดการที่ดินป่าไม้
สำนักจัดการป่าชุมชน สำนักแผนงานและสารสนเทศ สำนักวิจัยและพัฒนาการป่าไม้
สำนักส่งเสริมการปลูกป่า สำนักจัดการทรัพยากรป่าไม้ที่ ๑ - ๑๓
สำนักจัดการทรัพยากรป่าไม้ (สาขา) กองการอนุญาต กลุ่มพัฒนาระบบบริหาร
กลุ่มตรวจสอบภายใน หรือกลุ่มนิติการ แล้วแต่กรณี ที่เบิกเงินจากกรมบัญชีกลาง
หรือสำนักงานคลังจังหวัด
ค่าปรับ
หมายความว่าเงินค่าปรับที่ได้รับจากการกระทำความผิดตามพระราชบัญญัติป่าไม้
พุทธศักราช ๒๔๘๔ และพระราชบัญญัติป่าสงวนแห่งชาติ พ.ศ. ๒๕๐๗
ตามบัญชีรายชื่อกฎหมายที่อนุญาตให้หักเงินค่าปรับจากการกระทำผิดท้ายประกาศกระทรวงการคลัง
เรื่อง กำหนดประเภทและอัตราการหักเงินค่าปรับก่อนนำส่งคลัง ลงวันที่ ๑๑ กุมภาพันธ์
พ.ศ. ๒๕๔๗ หรือที่กระทรวงการคลังจะประกาศเพิ่มเติมในภายหน้า
เงินสินบน หมายความว่า
เงินที่จ่ายให้แก่ผู้แจ้งความนำจับตามระเบียบนี้
เงินรางวัล หมายความว่า
เงินที่จ่ายให้แก่เจ้าหน้าที่ผู้จับและผู้ร่วมในการจับกุมผู้กระทำความผิดตามระเบียบนี้
ค่าใช้จ่ายในการดำเนินงาน หมายความว่า
ค่าใช้จ่ายเกี่ยวกับการปฏิบัติงานตามอำนาจหน้าที่อันได้มาซึ่งเงินค่าปรับ
ผู้แจ้งความนำจับ หมายความว่า
บุคคลเดียวหรือหลายคนซึ่งนำเบาะแสหรือเค้าเงื่อนแห่งการกระทำความผิดมาแจ้งแก่ทางราชการ
จนทางราชการสามารถลงโทษผู้กระทำความผิดได้แต่ต้องมิใช่เจ้าหน้าที่ผู้จับหรือข้าราชการหรือเจ้าหน้าที่ผู้มีหน้าที่ดำเนินการตามกฎหมายในเรื่องนั้น
ผู้รับแจ้งความนำจับ หมายความว่า
เจ้าหน้าที่ผู้มีอำนาจจับกุมและให้หมายความรวมถึงเจ้าหน้าที่ผู้ซึ่งหัวหน้าหน่วยงานมอบหมายให้ทำหน้าที่รับแจ้งความนำจับด้วย
เจ้าหน้าที่ผู้จับ หมายความว่า
พนักงานฝ่ายปกครองหรือตำรวจ ตามประมวลกฎหมายวิธีพิจารณาความอาญา
ซึ่งทำหน้าที่จับกุมผู้กระทำความผิด หรือข้าราชการ
หรือเจ้าหน้าที่ผู้มีอำนาจดำเนินการตามกฎหมายในเรื่องนั้นและมีส่วนร่วมในการจับกุมผู้กระทำความผิด
หัวหน้าเจ้าหน้าที่ผู้จับ หมายความว่า
เจ้าหน้าที่ผู้จับซึ่งทำหน้าที่เป็นหัวหน้าในการปฏิบัติงานตามอำนาจหน้าที่อันได้มาซึ่งเงินค่าปรับ
ผู้ร่วมในการจับ หมายความว่า
เจ้าหน้าที่จากหน่วยงานอื่นซึ่งร่วมปฏิบัติหน้าที่ในการจับกุมผู้กระทำความผิด
และให้หมายความรวมถึงเจ้าหน้าที่ในสังกัดกรมป่าไม้ที่มิได้เป็นพนักงานเจ้าหน้าที่ตามพระราชบัญญัติป่าไม้
พุทธศักราช ๒๔๘๔ และพระราชบัญญัติป่าสงวนแห่งชาติ พ.ศ. ๒๕๐๗
แต่มีส่วนร่วมในการจับกุมนั้นด้วย

ข้อ ๔ 
ให้หัวหน้าหน่วยงานผู้เบิกหรือผู้ที่ได้รับมอบหมาย
เป็นผู้หักเงินค่าปรับก่อนนำส่งคลังเป็นรายได้แผ่นดิน
ไว้จ่ายเป็นเงินสินบนรางวัลและค่าใช้จ่ายในการดำเนินงานตามหลักเกณฑ์และอัตรา ดังต่อไปนี้
(๑)
กรณีที่มีการจับกุมผู้กระทำความผิด ให้หักได้ในอัตราร้อยละ ๘๐
ของเงินค่าปรับที่ได้รับ
(๒)
กรณีที่ไม่มีการจับกุมผู้กระทำความผิด ให้หักได้ในอัตราร้อยละ ๖๐
ของเงินค่าปรับที่ได้รับ

ข้อ ๕  ให้นำเงินค่าปรับที่ได้หักไว้ตามข้อ ๔
หรือเงินค่าปรับที่ได้รับจากศาลยุติธรรมไปใช้จ่ายดังนี้
(๑)
จำนวนสามในสี่ส่วน
ให้นำไปจ่ายเป็นเงินสินบนหนึ่งส่วนและเงินรางวัลสองส่วนในกรณีที่ไม่ต้องจ่ายเงินสินบนให้รวมจ่ายเป็นเงินรางวัลทั้งสามส่วน
(๒)
จำนวนที่เหลืออีกหนึ่งส่วนให้นำไปจ่ายเป็นค่าใช้จ่ายในการดำเนินงาน เช่น
ค่ายานพาหนะ ค่าอาหาร ค่าจ้างชักลากไม้ของกลาง

ข้อ ๖  การแจ้งความนำจับและการรับแจ้งความนำจับ
ให้ทำเป็นหนังสือตามแบบบันทึกการแจ้งความนำจับ (แบบ จปม. ๑) ท้ายระเบียบนี้
ในกรณีที่รับแจ้งความทางโทรศัพท์หรือวิธีการอื่นใด ให้ผู้รับแจ้งความนำจับ
จดบันทึกรายละเอียดถึงชื่อ ชื่อสกุล ภูมิลำเนา
และหมายเลขโทรศัพท์ของผู้แจ้งความนำจับและให้ผู้รับแจ้งความนำจับแจ้งให้ผู้แจ้งความนำจับทราบว่า
ถ้าประสงค์จะขอรับเงินสินบน
ให้ติดต่อกับผู้รับแจ้งความนำจับเพื่อทำบันทึกไว้เป็นหลักฐานตามระเบียบนี้พร้อมแนบสำเนาบัตรประจำตัวประชาชนหรือบัตรประจำตัวเจ้าหน้าที่ของรัฐ
ภายในเวลา ๒ วันทำการ นับแต่วันแจ้งความนำจับ
บันทึกการแจ้งความนำจับให้ทำเป็น
๒ ฉบับ มีข้อความตรงกันแล้วมอบให้ผู้แจ้งความนำจับยึดถือไว้จำนวน ๑ ฉบับ
สำหรับใช้เป็นหลักฐานในการขอรับเงินสินบน

ข้อ ๗  การจ่ายเงินสินบน
ให้จ่ายแก่ผู้แจ้งความนำจับภายใน ๕ วันทำการนับแต่วันที่ได้รับเงินค่าปรับ
ตามหลักเกณฑ์และอัตรา ดังต่อไปนี้
(๑)
กรณีที่มีผู้มีสิทธิได้รับเงินสินบนหลายคน ให้เฉลี่ยจ่ายเท่ากันทุกคน
(๒)
ผู้แจ้งความนำจับ
ต้องมีบันทึกการแจ้งความนำจับที่ผู้รับแจ้งความนำจับรับรองว่าผู้ขอเบิกเงินสินบนเป็นผู้แจ้งความนำจับจริง
เป็นหลักฐานประกอบการขอรับเงินสินบน

ข้อ ๘  การจ่ายเงินรางวัล
ให้จ่ายแก่เจ้าหน้าที่ผู้จับและผู้ร่วมในการจับกุมผู้กระทำความผิดในวันทำการสุดท้ายของเดือน
โดยให้จ่ายแก่ผู้เป็นหัวหน้าเจ้าหน้าที่ผู้จับสองส่วน
และผู้ร่วมในการจับทุกคนคนละหนึ่งส่วน

ข้อ ๙ 
ให้อธิบดีกรมป่าไม้หรือผู้ซึ่งได้รับมอบหมายจากอธิบดีกรมป่าไม้มีอำนาจสั่งจ่ายเงินสินบนรางวัลและค่าใช้จ่ายในการดำเนินงาน

ข้อ ๑๐  การจ่ายเงินรางวัล
ซึ่งกรมป่าไม้ได้รับมาจากส่วนราชการอื่นหรือหน่วยงานเอกชนให้จ่ายตามหลักเกณฑ์และอัตราที่กำหนดไว้ในข้อ
๘ โดยอนุโลม

ข้อ ๑๑  ค่าใช้จ่ายในการดำเนินงานของกรมป่าไม้
ตามข้อ ๕ (๒)
ให้นำไปจ่ายหรือก่อหนี้ผูกพันเพื่อเป็นค่าใช้จ่ายเกี่ยวกับการปฏิบัติงานตามอำนาจหน้าที่อันได้มาซึ่งเงินค่าปรับนั้นได้ตามความจำเป็นโดยประหยัด
ตามงบรายจ่าย ดังต่อไปนี้
(๑)
งบบุคลากร ยกเว้นรายจ่ายประเภทเงินเดือนและค่าจ้างประจำ
(๒)
งบดำเนินงาน
(๓)
งบลงทุน

ข้อ ๑๒  การเก็บรักษาเงินและนำเงินส่งคลัง
(๑)
เงินในส่วนที่จะต้องนำไปจ่ายเป็นเงินสินบนรางวัลตามข้อ ๕ (๑)
ให้นำฝากไว้ที่กรมบัญชีกลางหรือสำนักงานคลังจังหวัด แล้วแต่กรณี
โดยเปิดบัญชีแยกต่างหากจากบัญชีเงินฝากอื่นชื่อ บัญชีเงินฝากเงินสินบนรางวัลของกรมป่าไม้
(๒)
เงินในส่วนที่เป็นค่าใช้จ่ายในการดำเนินงาน ตามข้อ ๕ (๒)
ให้นำฝากไว้ที่กรมบัญชีกลาง ชื่อ บัญชีเงินฝากค่าใช้จ่ายในการดำเนินงานของกรมป่าไม้
(๓)
เมื่อสิ้นปีงบประมาณ
หากมีเงินค่าใช้จ่ายในการดำเนินงานคงเหลือให้นำส่งคลังเป็นรายได้แผ่นดิน

ข้อ ๑๓ 
การรายงานให้หน่วยงานผู้เบิกรายงานผลการใช้จ่ายเงินสินบนรางวัลให้สำนักบริหารงานกลางทราบทุกสิ้นเดือนที่มีการจ่ายเงินสินบนรางวัล
ให้สำนักบริหารงานกลางรวบรวมและรายงานผลการใช้จ่ายเงินสินบนรางวัลตามวรรคหนึ่งและผลการใช้จ่ายในการดำเนินงาน
ให้กระทรวงการคลังทราบทุกวันทำการสุดท้ายของเดือนมีนาคมและเดือนกันยายน ของทุกปี

ข้อ ๑๔  การบัญชี
ให้ถือตามระบบบัญชีของส่วนราชการและเมื่อปิดบัญชีประจำปีแล้วให้ส่งงบการเงินไปให้สำนักงานการตรวจเงินแผ่นดินเพื่อตรวจสอบและรับรองภายในเก้าสิบวันนับตั้งแต่วันสิ้นปีงบประมาณ

ข้อ ๑๕  วิธีปฏิบัติเกี่ยวกับการรับเงิน
การเบิกเงิน การจ่ายเงิน การเก็บรักษาเงิน การนำเงินฝากคลัง การพัสดุ
หรือวิธีอื่นใดที่ไม่ได้กำหนดไว้ในระเบียบนี้
ให้ถือปฏิบัติเช่นเดียวกับกรณีเงินงบประมาณรายจ่าย

ข้อ ๑๖ 
ให้กลุ่มตรวจสอบภายในดำเนินการตรวจสอบเกี่ยวกับการเงิน การบัญชี
และการพัสดุตามระเบียบนี้ แล้วรายงานให้กรมป่าไม้ทราบอย่างน้อยปีละหนึ่งครั้ง

ข้อ ๑๗  ในกรณีที่หน่วยงานผู้เบิก
ได้รับเงินค่าปรับจากศาลยุติธรรม
หรือได้รับเงินรางวัลจากส่วนราชการอื่นหรือหน่วยงานเอกชนก่อนระเบียบนี้ใช้บังคับ
ให้ใช้ระเบียบนี้บังคับโดยอนุโลม

ข้อ ๑๘ 
ให้อธิบดีกรมป่าไม้เป็นผู้รักษาการตามระเบียบนี้และมีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้
คำวินิจฉัยของอธิบดีกรมป่าไม้ให้เป็นที่สุด

ประกาศ
ณ วันที่ ๙ ธันวาคม พ.ศ. ๒๕๕๑
สมชัย  เพียรสถาพร
อธิบดีกรมป่าไม้

[เอกสารแนบท้าย]

๑.
บันทึกการแจ้งความนำจับ (แบบ จปม.๑)

(ดูข้อมูลจากภาพกฎหมาย)

ปริยานุช/ผู้จัดทำ
๑๑ กุมภาพันธ์
๒๕๕๒

ชุติมา/ปรับปรุง
๒๕ พฤษภาคม ๒๕๖๑

[๑]
ราชกิจจานุเบกษา เล่ม ๑๒๖/ตอนพิเศษ ๒๐ ง/หน้า ๒/๖ กุมภาพันธ์ ๒๕๕๒